### สนง.กกท.จังหวัดตรัง จับมือเทศบาลตำบลห้วยยอด ประชุมเตรียมความพร้อมเพื่อขับเคลื่อนโครงการส่งเสริมการจัดกิจกรรมถนนกีฬาจังหวัดตรัง เดิน-วิ่งสุขภาพ ปั่นจักรยานเพื่อสุขภาพ เต้นเอ๊กเซอร์ไซส์ เทนนิส ฟุตบอล ตะกร้อ และบาสเกตบอล

เมื่อวัน 26 พฤษภาคม 2565 เวลา 13.00 น. ที่ห้องประชุมเทศบาลตำบลห้วยยอด นายธวัชชัย วรพงศ์พัฒน์ นายกเทศมนตรีตำบลห้วยยอด นายกมล วรพงศ์พัฒน์ รองนายกเทศมนตรีตำบลห้วยยอด นายณรงค์ โสภารัตน์ ผู้อำนวยการสำนักงานการกีฬาแห่งประเทศไทยจังหวัดตรัง และสมาชิกเครือข่ายกีฬาและนันทนาการ ที่ใช้พื้นที่สนามกีฬากลางอำเภอห้วยยอดเป็นสถานที่ออกกำลังกายอย่างสม่ำเสมอ ร่วมประชุมการเตรียมจัดโครงการกิจกรรมถนนกีฬาจังหวัดตรัง ประจำปีงบประมาณ พ.ศ. 2565 ประกอบด้วยกิจกรรมเดิน-วิ่งสุขภาพ ปั่นจักรยานเพื่อสุขภาพ เต้นเอ๊กเซอร์ไซส์ เทนนิส ฟุตบอล ตะกร้อ และบาสเกตบอล ซึ่งกำหนดจัดขึ้นในวันเสาร์ที่ 4 มิถุนายน 2565 เวลา 15.30น. เป็นต้นไป ณ บริเวณสนามกีฬากลางอำเภอห้วยยอด (สนามกีฬาควนหนังขำ)

ทั้งนี้จังหวัดตรัง เป็น 1 ใน 25 จังหวัดนำร่องของโครงการส่งเสริมการจัดกิจกรรมถนนกีฬาจังหวัดตรัง ซึ่งกระทรวงการท่องเที่ยวและกีฬา โดยการกีฬาแห่งประเทศไทย ได้มอบหมายสำนักงานการกีฬาแห่งประเทศไทยประจำจังหวัด จัดทำโครงการส่งเสริมการจัดกิจกรรมถนนกีฬาขึ้น โดยมีวัตถุประสงค์เพื่อส่งเสริมและกระตุ้นให้เกิดการมีส่วนร่วมในการจัดกิจกรรมกีฬาภายในจังหวัด และส่งเสริมให้ประชาชนได้ออกกำลังกายและเล่นกีฬาเป็นประจำอย่างสม่ำเสมอ

อนึ่ง สำหรับสมาชิกทุกชนิดกีฬาที่เขียนใบสมัครเข้าร่วมกิจกรรม ให้มาลงทะเบียนและรับเสื้อโครงการส่งเสริมการจัดกิจกรรมถนนกีฬาจังหวัดตรัง ด้วยตนเอง ในวันเสาร์ที่ 4 มิถุนายน 2565 เวลา 15.30น.-16.30น ณ. บริเวณสนามกีฬากลางอำเภอห้วยยอด (สนามกีฬาควนหนังขำ)

พิมมาส จันทร์ผ่อง /นักประชาสัมพันธ์ชำนาญการ/ข่าว